b'\n_START_ARTICLE_\nGeografski odsjek PMF-a\n_START_PARAGRAPH_\nGeografski odsjek (lat. Sectio geographica Facultatis scientiarum naturalium et mathematicae) jedan je od 7 odsjeka Prirodoslovno-matemati\xc4\x8dkog fakulteta Sveu\xc4\x8dili\xc5\xa1ta u Zagrebu. Geografski odsjek PMF-a je najstarija, najve\xc4\x87a i najutjecajnija znanstvena i obrazovna institucija u Hrvatskoj na podru\xc4\x8dju geografije. Prostori odsjeka nalaze se u Zagrebu na adresi Maruli\xc4\x87ev trg 19.\n_START_SECTION_\nPovijest\n_START_PARAGRAPH_\nDana\xc5\xa1nji Geografski odsjek PMF-a zapo\xc4\x8deo je s radom 1883. osnivanjem Katedre za geografiju pri Mudroslovnom fakultetu Kraljevskog sveu\xc4\x8dili\xc5\xa1ta Franje Josipa I. u Zagrebu. Osniva\xc4\x8d katedre i prvi sveu\xc4\x8dili\xc5\xa1ni profesor geografije bio je dr. Petar Matkovi\xc4\x87 (1830-1898). Godine 1922. Katedra prerasta u Geografski zavod, a 1927. osnovan je Institut za fizi\xc4\x8dku geografiju. Godine 1946. osnovan je jedinstveni Geografski zavod koji je djelovao u sklopu Filozofskog fakulteta do 1947. godine kada postaje dio novoosnovanog Prirodoslovno-matemati\xc4\x8dkog fakulteta Sveu\xc4\x8dili\xc5\xa1ta u Zagrebu. Geografski zavod kasnije mijenja naziv u Geografski odjel. Od 1961. do 1975. godine djelovao je i Geografski institut (kasnije Institut za geografiju Sveu\xc4\x8dili\xc5\xa1ta u Zagrebu) kao posebna znanstvena ustanova. Danas Geografski odsjek djeluje uz Biolo\xc5\xa1ki, Fizi\xc4\x8dki, Kemijski, Matemati\xc4\x8dki, Geofizi\xc4\x8dki i Geolo\xc5\xa1ki odsjek kao podru\xc5\xbenica PMF-a.\n_START_SECTION_\nBiblioteka\n_START_PARAGRAPH_\nPosebnu vrijednost na Geografskom odsjeku ima Centralna geografska biblioteka osnovana 1910. godine. Gra\xc4\x91om obuhva\xc4\x87a podru\xc4\x8dje geografije i njoj srodnih podru\xc4\x8dja, a ve\xc4\x87i dio fonda u slobodnom je pristupu. Godine 1927. podijeljena je na Knji\xc5\xbenicu Zavoda za fizi\xc4\x8dku geografiju i Knji\xc5\xbenicu Zavoda za antropogeografiju, a ponovno je objedinjena 1946. godine i smje\xc5\xa1tena na dana\xc5\xa1nju lokaciju na Maruli\xc4\x87evu trgu. Do 1994. godine bila je jedina geografska biblioteka u Hrvatskoj.\n_START_SECTION_\nOrganizacija odsjeka\n_START_PARAGRAPH_\nGeografski odsjek organizira istra\xc5\xbeiva\xc4\x8dki i nastavni\xc4\x8dki studij geografije, a zajedno s Odsjekom za povijest Filozofskog fakulteta u Zagrebu organizira objedinjeni nastavni\xc4\x8dki studij geografije i povijesti. Istra\xc5\xbeiva\xc4\x8dki i nastavni\xc4\x8dki studij geografije koncipirani su prema modelu preddiplomskog studija u trajanju od 3 godine i diplomskog studija u trajanju od 2 godine, dok objedinjeni nastavni\xc4\x8dki studij geografije i povijesti traje 5 godina. Diplomski studiji su Fizi\xc4\x8dka geografija s geoekologijom, Prostorno planiranje i regionalni razvoj, Ba\xc5\xa1tina i turizam te Geografski informacijski sustavi._NEWLINE_Geografski odsjek zajedno s Biolo\xc5\xa1kim i Geolo\xc5\xa1kim odsjekom PMF-a organizira istra\xc5\xbeiva\xc4\x8dki studij znanosti o okoli\xc5\xa1u prema modelu 3 + 2 godine._NEWLINE_U sklopu preddiplomskog i diplomskog studija organizira se terenska nastava. Dok istra\xc5\xbeiva\xc4\x8dki studij u zavr\xc5\xa1nom dijelu ima obveznu izvaninstitucionalnu radnu praksu, nastavni\xc4\x8dki studiji imaju metodi\xc4\x8dku praksu._NEWLINE_Do 2000. godine Geografski odsjek PMF-a izdavao je renomirani znanstveni \xc4\x8dasopis Acta Geographica Croatica.'